উত্তর কলকাতা যুব তৃণমূল কংগ্রেসের সমাবেশে শুভ্রাংশুকে আহ্বান করার পিছনে একটা চমক দেওয়ার চেষ্টাও ছিল। রবিবার আয়োজকদের একাংশের বক্তব্য ছিল, বীজপুরের বিধায়ক রাজ্য যুব তৃণমূলের সাধারণ সম্পাদক। তাই তাঁকে আমন্ত্রণ জানানো হয়েছে। কিন্তু সত্যিই কি তাই? অতীতে ক’টা সমাবেশে যুব তৃণমূলের সাধারণ সম্পাদককে এই ভাবে আলোর বৃত্তে আনা হয়েছে? প্রশ্ন উঠছে তৃণমূলের অন্দরেই। সেই অংশের নেতারা মনে করছেন, যে চাপ শুভ্রাংশুর উপরে তৈরি করা হল সেটা চলতে থাকলে ইচ্ছা না থাকলেও বীজপুরের বিধায়ককে ‘অন্য’ সিদ্ধান্তের দিকে ঠেলে দিতে পারে। কিন্তু তার বদলে এখন শুভ্রাংশুকে কিছুটা ‘স্পেস’ দিলে সেটা দলের পক্ষে ভাল হত।